KIRJALLINEN KYSYMYS E-1967/02 esittäjä(t): Chris Davies (ELDR) komissiolle. Otsonikerrosta heikentävistä aineista annettu asetus (EY) N:o 2037/2000.



Virallinen lehti nro 028 E , 06/02/2003 s. 0160 - 0161



KIRJALLINEN KYSYMYS E-1967/02 esittäjä(t): Chris Davies (ELDR) komissiolle (8. heinäkuuta 2002) Aihe: Otsonikerrosta heikentävistä aineista annettu asetus (EY) N:o 2037/2000 Mitkä jäsenvaltiot ovat ilmoittaneet komissiolle, että ne noudattavat tällä hetkellä otsonikerrosta heikentävistä aineista annetun asetuksen (EY) N:o 2037/2000(1) kloorifluorihiilivety-yhdisteiden poistoa jääkaappien jäähdytysjärjestelmistä ja eristeistä koskevia säännöksiä ja mitkä jäsenvaltiot eivät ole tätä ilmoitusta tehneet? Mihin pakottaviin toimenpiteisiin ryhdytään niitä jäsenvaltioita vastaan, jotka eivät noudata asetuksen säännöksiä? Kun otetaan huomioon, että eräät valmistajat ovat väittäneet, että Ranskalla (ja muilla jäsenvaltioilla) ei ole samaa jääkaappivuori-ongelmaa kuin Yhdistyneellä kuningaskunnalla, missä vaatimusta poistaa kloorifluorihiilivety-yhdisteet jääkaappien eristeistä ei ole noudatettu, voiko komissio ilmoittaa, mihin menettelyihin Ranskassa on 1. tammikuuta lähtien ryhdytty sen varmistamiseksi, että asetusta noudatetaan? Mitä toimiin on ryhdytty kloorifluorihiilivety-yhdisteiden poistamiseksi jäähdytysjärjestelmistä ja eristeistä 1. tammikuuta lähtien Kreikassa, Irlannissa, Portugalissa, Suomessa, Espanjassa ja Belgiassa? Voiko komissio vahvistaa, että asetuksen vaatimukset eivät koske ainoastaan kotona käytettäviä jääkaappeja, vaan sekä pieniä että suuria yrityskäytössä olevia jääkaappeja ja sen kaltaisia jäähdytysjärjestelmiä? (1) EYVL L 244, 29.9.2000, s. 1. Margot Wallströmin komission puolesta antama vastaus (4. syyskuuta 2002) Komissio pyytää parlamentin jäsentä tutustumaan tämän esittämään kirjalliseen kysymykseen E-0255/02(1) annettuun vastaukseen. Vastauksessa selostetaan komission saamien tietojen perusteella miten yksittäiset jäsenvaltiot ovat panneet täytäntöön otsonikerrosta heikentävistä aineista annetun Euroopan parlamentin ja neuvoston asetuksen (EY) N:o 2037/2000(2), joka kattaa kotijääkaappien ja -pakastimien jäähdytyslaitteistoissa olevien otsonikerrosta heikentävien aineiden talteenoton ja hävittämisen(3). Komissio lähetti jäsenmaille helmikuussa 2001 sekä uudelleen helmikuussa 2002 kyselylomakkeen, jossa tiedustellaan käytöstä poistettujen kotijääkaappien kloorifluorihiilivety-yhdisteiden talteenotto- ja hävittämisjärjestelmistä. Neljä jäsenvaltiota Kreikka, Ranska, Irlanti ja Portugali eivät vielä ole vastanneet. Vastauksen antaneiden yhdentoista muun jäsenvaltion osalta tilanne on seuraava: seitsemän jäsenvaltiota (Tanska, Saksa, Italia, Luxemburg, Alankomaat, Itävalta ja Ruotsi) käyttävät kattavaa kotijääkaappien ja -pakastimien jäähdytysjärjestelmissä ja solumuoveissa olevien valvottavien aineiden talteenotto- ja hävittämisjärjestelmää. Komission tietojen perusteella kolmen muun jäsenvaltion (Belgia, Espanja, Suomi) talteenottojärjestelmät ovat osittain käytössä. Yhdistyneellä kuningaskunnalla on käytössään kotijääkaappien ja -pakastimien jäähdytysjärjestelmissä olevien valvottavien aineiden talteenottojärjestelmä ja toimenpiteet solumuoveissa olevien valvottavien aineiden talteenottojärjestelmän käyttöönottoa varten lähitulevaisuudessa on aloitettu. Jäsenvaltioiden on asetuksen 16 artiklan 6 kohdan mukaan raportoitava 31. joulukuuta 2001 mennessä komissiolle käyttöön ottamistaan valvottavien aineiden talteenottamisjärjestelmistä. Tämä kattaa myös kotijääkaapeista ja -pakastimista saatujen valvottavien aineiden talteenoton. Tähän asti komission valvottavien aineiden talteenottoa koskeva tietojen saanti on hoidettu kyselylomakkeiden avulla. Koska tulokset ovat olleet epätäydellisiä, komissio on ryhtynyt tarvittaviin oikeudellisiin toimenpiteisiin varmistaakseen, että kaikki jäsenvaltiot noudattavat kaikilta osin asetusta (EY) N:o 2037/2000. Komission kanta on se, että asetuksen (EY) N:o 2037/00 mukaan kaikissa pienissä ja suurissa kaupallisissa jäähdytyslaitteistoissa olevat valvottavat aineet on talteenotettava. (1) EYVL C 172 E, 18.7.2002, s. 168. (2) EYVL L 244, 24.9.2000. (3) EYVL C 172 E, 18.7.2002, s. 168.